**Rofekoksiib** on keemiline aine ja põletikust tingitud valu ja palavikku alandavate ravimite toimeaine, mis kuulub mittesteroidsete põletikuvastaste ravimite‎ hulka.

Nimetus ja tähised
------------------

CAS-i registreerimisnumber on 162011-90-7.

Rofekoksiib on ravimi geneeriline nimetus.

Ravimi tootenimed on :

* **Vioxx**®
* **Ceoxx**
* **Ceeoxx**.

Rofekoksiib oli saadaval retseptiravimina nii tableti kui ka suukaudse suspensioonina, haiglates süstelahusena.

Turustamine
-----------

Rofekoksiibi turustas Merck & Co. ravimaks osteoartriiti, akuutseid valuseisundeid ja düsmenorröad enam kui 80 riigis.

USA Toidu- ja Ravimiamet (FDA) kiitis rofekoksiibi inimeste raviks heaks 20. mail 1999 algselt osteoartriidi ja menstruatsioonivalude leevendamiseks ja hiljem reumatoidartriidi sümptomite ravis.

Eesti Ravimiamet registreeris rofekoksiibi osteoartroosi raviks 1999. aasta oktoobri lõpus ning ravim jõudis Eesti apteekidesse sama aasta detsembris. Suurbritannias hakati ravimit turustama juunis 1999.

Toimemehhanism
--------------

Rofekoksiib (VIOXX) on mittesteroidne põletikuvastane ravim, mis inhibeerib selektiivselt ensüümi tsüklooksügenaas-2 (COX-2). Toimemehhanismi eripära tıttu oodati rofekoksiibilt vähem kõrvaltoimeid võrreldes mitteselektiivsete COX inhibiitoritega.

Kliinilised uuringud
--------------------

Ühes kliinilises katses demonstreeris pajukoore standardiseeritud ekstrakt (päevane annus 240 mg salitsiini) valu vaigistavat toimet samal tasemel 12,5 mg/päevas osteoartroosiravimi rofekoksiibiga.

Kliiniliste uuringute põhjal on 12,5 või 25 mg rofekoksiibi
efektiivsus osteoartroosi korral võrreldav 800 mg ibuprofeeni või 50 mg diklofenaki manustamisega 3 korda päevas. Samas on kõrvaltoimete profiil pisut erinev.

Rofekoksiibil esines kliiniliste uuringute andmetel võrreldes mitteselektiivsete COX inhibiitoritega vähem seedetrakti kõrvaltoimeid.

Tarbijad
--------

Mercki sõnul kasutas maailmas rofekoksiibi üle 84 miljoni inimese.

Kõrvaltoimed
------------

### Müügi algus

Aleksander Laane arvates vähendab uus ravim oluliselt selliste tõsiste seedetrakti kõrvaltoimete riski nagu haavandid ja verejooksud. (võrreldes eelmise põlvkonna mittesteroidse põletikuvastase ravimi naprokseeniga esines rofekoksiibiga seedetrakti kõrvaltoimeid 54% võrra vähem). 8000 patsiendiga uuringu tulemused kanti ette seedetraktihaiguste nädalal, mis on suurim igal aastal toimuv gastroenteroloogide kokkutulek Ameerikas.

Ülemaailmne uuring VIGOR (VIOXX Gastrointestinal Outcomes Research), mille tulemused avaldati novembri lõpus tuntud meditsiiniajakirjas New England Journal of Medicine näitas, et rofekoksiib on üldiselt turvaline ja hästi talutav.

### Müügijärgsed

Suurbritannias
Esimese müügilolekuaasta jooksul kirjutati Suurbritannias ravimile 600 000 retsepti ja teatati 1120 kõrvaltoimejuhust, osadel neist oli tegu ka mao- või kaksteistsõrmiksoole perforatsiooniga, millest 5 olid letaalse lõppega.

Umbes 10% kõrvaltoimeteadetest hõlmas kardiovaskulaarseid reaktsioone. Kuigi enamasti oli tegu kergemapoolsete (tursetega, arteriaalne hüpertensioon, palpitatsioonid), teatati ka südamepuudulikkuse tekkimisest või süvenemisest (viimastest 3 letaalsed) ning müokardiinfarkti tekkimisest (3 letaalse lõppega).

Vähem teateid laekus psüühiliste kõrvaltoimete (depressioon, segasus, hallutsinatsioonid), angioödeemi, bronhospasmi või astma ägenemise, neerupuudulikkuse,
maksafunktsioonihäirete ning löövete kohta.

Vastunäidustused
----------------

Rofekoksiib on vastunäidustatud raseduse esimesel ja viimasel trimestril ning aspiriiniallergiaga patsientidel.

Ravimi turult tagasikutsumine
-----------------------------

2004. aasta lõpu poole teatas maailma suuruselt neljas ravimifirma Merck, Sharp & Dohme (MSD), et võtab vabatahtlikult turult tagasi valuvaigisti Vioxx.

Hiljutine 2600 patsiendi seas korraldatud kliiniline uuring näitas, et Vioxxi toimeaine rofekoksiib põhjustab pikaajalisel tarvitamisel enam kui 18 kuu jooksul eluohtlikke südame-veresoonkonna haiguste tüsistusi, nagu südameinfarkt, insult ja surm.

Ravimi tagasikutsumise täpsed asjaolud pole selged. Mõne allika kohaselt kutsuti ravim tagasi sellepärast, et turustaja varjas arstide ja patsientide eest infot ja seda rohkem kui 5 aastat, see aga võis põhjustada USA-s 88 000 – 140 000 tõsist südamehaiguse juhtumit; ravimit seostati selleks ajaks juba ka 38 000 surmajuhtumiga), teise allika kohaselt suri ravimi eelnimetatud kõrvaltoimete tagajärjel 55 000 inimest 
.

Tõenäoliselt mõjutas see ka Vioxxi müügitulu, mis oli aasta enne ravimi tagasi kutsumist 2,5 miljardit USD.. MSD reserveeris Vioxxiga seotud õigusabikuludeks 970 miljonit ja USA kodanike kohtuvaidluste tarbeks 4,85 miljardit USD.

### Fabritseeritud uurimistulemused

Vioxxi fiasko tagamaad pole selged ja nn 'fabritseeritud uurimistulemuste' kohta tõendusmaterjale pole. 11. märtsil 2009 teatas endine *Baystate Medical Center, Springfield, Mass.* akuutse valu keskuse juht, et 21 uurimuse andmed nimetatud ravimi ja muude ravimite (nt tselekoksiib) efektiivsuse kohta, mille autoriks ta oli on fabritseeritud näitamaks tegelikust suuremat valu vaigistavad toimet. Tõendid selle kohta, et Reuben oleks Merckiga andmete võltsimise osas kokkumängu harrastanud, puuduvad. Reuben oli eelnevalt olnud ka Pfizeri palgaline eestkõneleja.

Viited
------

1. ↑  RICHARD KNOX, Merck Pulls Arthritis Drug Vioxx from Market, 30. september, 2004, veebiversioon (vaadatud 06.07.2016)(*inglise keeles*)
2. ↑  Aleksander Laane, Uus ravim vähendab kõrvaltoimete riske[*alaline kõdulink*], veebiversioon (vaadatud 07.07.2016)
3. ↑  Ravimiamet, Ravimiinfo Bülletään; pk 150, Tartu 50002; e-mail: bulletin@sam.ee,  RAVIMIINFO BÜLLETÄÄN, september 2000 nr. 27, veebiversioon (vaadatud 07.07.2016)
4. ↑  Svea Talving, Valmistaja ostab ohtliku valuvaigisti Vioxx tagasi, 02. oktoober 2004, Eesti Päevaleht, veebiversioon (vaadatud 07.07.2016)
5. ↑  Vioxx Recall Information, veebiversioon (vaadatud 07.07.2016) (*inglise keeles*)
6. ↑  Withheld Study on Vioxx Published This Week in the Lancet, veebiversioon (vaadatud 07.07.2016) (*inglise keeles*)
7. ↑  "Merck Sees Slightly Higher 2007 Earnings". *New York Times*. Reuters. 7. detsember 2006. Lk A1.
8. ↑  Shaoni Bhattacharya, Up to 140,000 heart attacks linked to Vioxx, DAILY NEWS, 25. jaanuar 2005, veebiversioon (vaadatud 07.07.2016)(*inglise keeles*)
9. ↑  Jeanie Lerche Davis, Vioxx Estimate: Up to 140,000 Got Heart Disease Arthritis Drug Doubled Risk of Serious Heart Problems, Heart Attacks, WebMD Health News, veebiversioon (vaadatud 07.07.2016)(*inglise keeles*)
10. ↑  Winstein, Keith J. (11. märts 2009). "Top Pain Scientist Fabricated Data in Studies, Hospital Says". *The Wall Street Journal*.

Välislingid
-----------

* David Madigan, PhD; Daniel W. Sigelman, JD; James W. Mayer, MD; Curt D. Furberg, MD, PhD; Jerry Avorn, MD, American Heart Journal, Under-reporting of Cardiovascular Events in the Rofecoxib Alzheimer Disease Studies, Am Heart J. 2012;164(2):186–193.
* Daniel H. Solomon, Tom Nesi: Poison pills The untold story of the Vioxx drug scandal, J Clin Invest. 2. märts 2009 ; 119(3): 427, doi: 10.1172/JCI38430, PMCID: PMC2648690
* Tom Nesi, *Poison pills The untold story of the Vioxx drug scandal*, 2008
* Peter Jüni, MD, Linda Nartey, DipMD, Stephan Reichenbach, MD, Rebekka Sterchi, Prof Paul A Dieppe, MD, Prof Matthias Egger, Risk of cardiovascular events and rofecoxib: cumulative meta-analysis, DOI: , 364. väljaanne, nr. 9450, lk 2021–2029, 4. detsember 2004

*Selles artiklis on kasutatud ingliskeelset artiklit en:Rofecoxib seisuga 07.07.2016.*